Γνωμοδότηση της Οικονομικής και Κοινωνικής Επιτροπής για την «Πρόταση οδηγίας του Συμβουλίου για την τροποποίηση της οδηγίας 88/609/ΕΟΚ για τον περιορισμό των εκπομπών στην ατμόσφαιρα ορισμένων ρύπων από μεγάλες εγκαταστάσεις καύσης» () (1999/C 101/13)

Στις 23 Οκτωβρίου 1998, και σύμφωνα με το άρθρο 130 Σ της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα γεωργίας, αγροτικής ανάπτυξης και περιβάλλοντος, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 8 Ιανουαρίου 1999 με βάση την εισηγητική έκθεση του κ. Gafo Fernαndez.

Κατά την 360ή σύνοδο ολομέλειάς της (συνεδρίαση της 27ης Ιανουαρίου 1999), η Οικονομική και Κοινωνική Επιτροπή υιοθέτησε την ακόλουθη γνωμοδότηση με 92 ψήφους υπέρ, 25 κατά και 20 αποχές.

1. Εισαγωγή

1.1. Η πρόταση αυτή επιδιώκει μια σημαντική αναθεώρηση της οδηγίας 88/609/ΕΟΚ, αν και το μεγαλύτερο μέρος του διατακτικού παραμένει ως έχει σήμερα.

1.2. Η αναθεώρηση αυτή εντάσσεται στο πλαίσιο πέντε θεμελιωδών παραγόντων:

- στο γεγονός ότι η ίδια η οδηγία του 1988 απαιτούσε την αναθεώρησή της μετά την πάροδο δέκα ετών από τη θέση της σε ισχύ,

- στις αλλαγές που επήλθαν στο κοινοτικό ενεργειακό τοπίο με την αύξηση της κατανάλωσης φυσικού αερίου για την παραγωγή ηλεκτρισμού και τη συνεχή συρρίκνωση της κοινοτικής παραγωγής άνθρακα,

- στην ανάπτυξη άλλων πτυχών της νομοθεσίας για την περιβαλλοντική προστασία, όπως είναι κυρίως η οδηγία 96/61/ΕΚ σχετικά με την ολοκληρωμένη πρόληψη και έλεγχο της ρύπανσης () και η οδηγία 96/62/ΕΚ για την ποιότητα του αέρα του περιβάλλοντος (), καθώς και στην αυξανόμενη σημασία του αγώνα κατά της οξίνισης () και του τροποσφαιρικού όζοντος, που επηρεάζουν άμεσα το πεδίο εφαρμογής αυτής της οδηγίας,

- στη διεύρυνση της Κοινότητας με την προσχώρηση τριών νέων κρατών μελών, καθώς και στις διεθνείς δεσμεύσεις σε θέματα διασυνοριακής ρύπανσης,

- στην τεχνική πρόοδο που ενδέχεται να διευρύνει τις οικονομικά ελκυστικές δυνατότητες για τη μείωση των εκπομπών SO2, NOx και σωματιδίων.

1.3. Η πρόταση οδηγίας περιέχει διάφορες τροποποιήσεις της οδηγίας 88/609/ΕΟΚ:

- τη διεύρυνση του πεδίου εφαρμογής αυτής της οδηγίας, ώστε να συμπεριληφθούν σ' αυτήν ως καύσιμα ορισμένες κατηγορίες αποβλήτων μη τοξικής ή επικίνδυνης φύσεως (π.χ. η βιομάζα), καθώς και οι αεριοστρόβιλοι ως συστήματα παραγωγής ενέργειας,

- την έμφαση στη συνδυασμένη παραγωγή θερμότητας και ηλεκτρισμού, όταν είναι τεχνικά και οικονομικά εφικτή, σύμφωνα με την πρόσφατη σύσταση του Συμβουλίου,

- την παροχή μεγαλύτερης διακριτικής ευχέρειας στις αρμόδιες εθνικές αρχές για να εφαρμόζουν κριτήρια προσωρινής παρέκκλισης σε περίπτωση βλάβης του εξοπλισμού παραγωγής,

- τη θέσπιση ημερήσιων οριακών τιμών εκπομπής για τις νέες εγκαταστάσεις που θα αρχίσουν να λειτουργούν από την 1η Ιανουαρίου 2000.

1.4. Ωστόσο, οι σημαντικότερες τροποποιήσεις είναι αυτές που αφορούν τα παραρτήματα:

- οι νέες οριακές τιμές εκπομπής συνεπάγονται γενική μείωση περίπου 50 % για τις εκπομπές SO2 και NOx των νέων εγκαταστάσεων σε σχέση με τα επίπεδα που ισχύουν για τις εγκαταστάσεις για τις οποίες η άδεια έχει χορηγηθεί την 1η Ιουλίου 1987 ή μεταγενέστερα,

- καθιερώνονται νέες οριακές τιμές εκπομπής για τους αεριοστροβίλους,

- αυξάνονται αισθητά τα απαιτούμενα επίπεδα αποθείωσης για τις νέες εγκαταστάσεις,

- ενισχύονται τα συστήματα μέτρησης, τόσο για τις υπάρχουσες εγκαταστάσεις με ονομαστική θερμική ισχύ μεγαλύτερη των 300 MW όσο και για τις νέες εγκαταστάσεις με ονομαστική θερμική ισχύ μεγαλύτερη των 100 MW, με προτεραιότητα στη χρήση μετρητών επί συνεχούς βάσεως,

- Η εξαίρεση που προβλεπόταν στην προηγούμενη διατύπωση της οδηγίας αυτής για τις εγκαταστάσεις με ονομαστική ισχύ ίση ή μεγαλύτερη των 400 MW υπό την προϋπόθεση ότι η ετήσια χρήση τους είναι μικρότερη των 400 ΜW, δεν θα εφαρμόζεται για τις εγκαταστάσεις στις οποίες θα χορηγηθεί άδεια λειτουργίας από την 1η Ιανουαρίου 2000 και εξής.

2. Γενικές παρατηρήσεις

2.1. Η ΟΚΕ επικροτεί την υποβολή εκ μέρους της Επιτροπής της παρούσας πρότασης για την τροποποίηση της οδηγίας σχετικά με τις μεγάλες εγκαταστάσεις καύσης, την οποία η ίδια η ΟΚΕ είχε ζητήσει στη γνωμοδότησή της για την πρόταση σχετικά με την περιεκτικότητα των υγρών καυσίμων σε θείο ().

2.2. Η ΟΚΕ εκφράζει επίσης την ικανοποίησή της για το γεγονός ότι, στις αιτιολογικές σκέψεις της οδηγίας, γίνεται ειδική αναφορά στην αλληλεπίδρασή της με άλλες κοινοτικές ενέργειες, και ειδικότερα τις σχετικές με την Οδηγία 96/61/ΕΚ, με τις οδηγίες της εσωτερικής αγοράς ηλεκτρισμού και φυσικού αερίου και με τις στρατηγικές ανακύκλωσης αποβλήτων, κυρίως για τη χρήση της βιομάζας και της συνδυασμένης παραγωγής θερμότητας και ηλεκτρισμού.

2.3. Η ΟΚΕ είναι, επίσης, ικανοποιημένη για το γεγονός ότι στις προαναφερόμενες αιτιολογικές σκέψεις αναφέρονται οι κίνδυνοι που συνεπάγεται για την υγεία η ρύπανση του αέρα, καθώς και για το γεγονός ότι, κατά τη μνεία της συνδυασμένης παραγωγής θερμότητας και ηλεκτρισμού, επαληθεύεται η συμβολή αυτού του μέτρου στην κοινοτική δέσμευση για σταθεροποίηση των εκπομπών CO2.

2.4. Εδώ, ωστόσο, ανακύπτουν οι πρώτες παρατηρήσεις της ΟΚΕ ως προς ορισμένες ακραίες θέσεις που λαμβάνονται στην πρόταση οδηγίας, και συγκεκριμένα:

2.4.1. Η οδηγία για την ολοκληρωμένη πρόληψη και τον έλεγχο της ρύπανσης θεσπίζει ένα ιδιαίτερο κριτήριο ανάλυσης για κάθε εγκατάσταση σύμφωνα με το κριτήριο των καλύτερων διαθέσιμων τεχνολογιών (κριτήριο ΒΑΤ), το οποίο καταλήγει να συνιστά, κατά κάποιον τρόπο, ένα «κοστούμι κομμένο και ραμμένο στα μέτρα της», σε συνάρτηση με το περιβαλλοντικό της πλαίσιο. Αντίθετα, ορισμένες προτάσεις, οι οποίες θα αξιολογηθούν κατωτέρω, είναι πολύ αυστηρές, πράγμα που ενδέχεται να συνεπάγεται ενίοτε μεγάλη ακαμψία και έλλειψη ευελιξίας στην εφαρμογή τους, η οποία θα υπερέβαινε κατά πολύ ό,τι συνιστά η οδηγία σε πολλές συγκεκριμένες περιπτώσεις.

2.5. Η ΟΚΕ επικροτεί το γεγονός ότι τηρούνται οι διατάξεις που είχαν θεσπιστεί στην οδηγία του 1988, τόσο για τις ήδη υπάρχουσες κατά τη στιγμή εκείνη εγκαταστάσεις όσο και για εκείνες για τις οποίες δόθηκε η άδεια και ετέθησαν σε λειτουργία μετά από την εν λόγω ημερομηνία και μέχρι την έναρξη ισχύος της παρούσας πρότασης. Ωστόσο, η ΟΚΕ υπενθυμίζει ότι η συντριπτική πλειοψηφία αυτών των εγκαταστάσεων αναγκάστηκε να μειώσει σημαντικά τα επίπεδα εκπομπών της κατά τη διάρκεια αυτής της περιόδου, είτε με την εφαρμογή αυστηρότερων εθνικών ή τοπικών κανόνων είτε ως αποτέλεσμα της επικείμενης θέσης σε ισχύ της οδηγίας για την ολοκληρωμένη πρόληψη και έλεγχο της ρύπανσης και των δεσμεύσεων που ανελήφθησαν στο πλαίσιο της Σύμβασης της Οικονομικής Επιτροπής του ΟΗΕ για την Ευρώπη του 1979 για τη διασυνοριακή ατμοσφαιρική ρύπανση μεγάλων αποστάσεων.

2.6. Η ΟΚΕ συμμερίζεται και υποστηρίζει τη θέση της Επιτροπής σύμφωνα με την οποία είναι τεχνικά και οικονομικά εφικτό να ληφθούν μέτρα για τη θέση σε εφαρμογή της συνδυασμένης παραγωγής θερμότητας και ηλεκτρισμού.

2.7. Η ΟΚΕ δεν συμφωνεί με τη νέα διατύπωση του άρθρου 8 (ελαττωματική λειτουργία του εξοπλισμού μείωσης της ρύπανσης). Η διατύπωση αυτή συνεπάγεται μια σαφή παρέμβαση σε ένα ζήτημα η αξιολόγηση και η επίλυση του οποίου εμπίπτει εξ ολοκλήρου στην ευθύνη των αρμόδιων αρχών κάθε κράτους μέλους, κατ' εφαρμογήν της αρχής της επικουρικότητας, κυρίως επειδή στην πράξη καταργούνται οι περιπτώσεις «ανωτέρας βίας» που προβλέπονταν στην αρχική οδηγία και που επέτρεπαν, σε εξαιρετικές περιπτώσεις, τη χρήση καυσίμων με μεγαλύτερη περιεκτικότητα σε θείο για πολύ περιορισμένα χρονικά διαστήματα.

2.8. Η κυριότερη κριτική που διατυπώνει η ΟΚΕ σχετικά με την υπό εξέταση πρόταση αναφέρεται στα νέα επίπεδα εκπομπών που προβλέπονται για τις διάφορες κατηγορίες καυσίμων στα παραρτήματα ΙΙΙ έως VII και, κατ' επέκτασιν, στο άρθρο 9 παράγραφος 3. Η ΟΚΕ έχει επίγνωση των έντονων επικρίσεων που επέσυραν αυτά τα επίπεδα εκ μέρους του συνόλου των τομέων παραγωγής ενέργειας, οι οποίοι τα θεωρούν δυσανάλογα προς τους επιδιωκόμενους στόχους και προς τα δεδομένα των οικονομικά διαθέσιμων τεχνολογιών. Τούτο στηρίζεται στα εξής στοιχεία:

2.8.1. Τα νέα αυτά, τόσο περιορισμένα όρια, σε πολλές περιπτώσεις είναι πολύ αυστηρότερα από εκείνα που θα είχε ορίσει σήμερα η κάθε εγκατάσταση μεμονωμένα εφαρμόζοντας την οδηγία για την ολοκληρωμένη πρόληψη και έλεγχο της ρύπανσης, η οποία, και η ΟΚΕ επιθυμεί να το επαναλάβει, λαμβάνει υπόψη την ιδιαίτερη κατάσταση της κάθε εγκατάστασης σε συνάρτηση με το περιβαλλοντικό της πλαίσιο και, επομένως, ορίζει ρυθμίσεις για κάθε νέα εγκατάσταση ως προκαταρκτικό στάδιο για να της δοθεί άδεια λειτουργίας.

2.8.2. Τα νέα όρια που θεσπίζονται στα παραρτήματα ΙΙΙ έως VII συνεπάγονται, γενικά, μείωση της τάξεως του 50 % για το SO2 και μεταξύ 30 % και 50 %, ανάλογα με τις περιπτώσεις, για τα NOx και τα αιωρούμενα σωματίδια, επί των ποσοστών που προβλέπονταν μόλις πριν δέκα χρόνια, ενώ, κατά την άποψη της ΟΚΕ, οι οικονομικά διαθέσιμες τεχνολογίες δεν έχουν προοδεύσει με ανάλογο ρυθμό.

2.8.3. Τα ελάχιστα όρια αποθείωσης που προβλέπονται στο παράρτημα VIII για τις εγκαταστάσεις που χρησιμοποιούν στερεά καύσιμα, κρίνονται δυσανάλογα, κυρίως όσον αφορά τις εγκαταστάσεις με ονομαστική θερμική ισχύ μεταξύ 50 και 100 MW.

2.9. Η προτεινόμενη οδηγία ορίζει τη βιομάζα ως καύσιμο, ακόμη και όταν προέρχεται από απόβλητα (αρκεί να μην είναι κατεργασμένα). Η ΟΚΕ επικροτεί αυτή την προσέγγιση, διότι οδηγεί σε αύξηση του επιπέδου αξιοποίησης των αποβλήτων. Βάσει της ίδιας συλλογιστικής, η ΟΚΕ ζητεί από την Επιτροπή να εξετάσει τη δυνατότητα επέκτασης στο μέλλον του ορισμού του «καυσίμου», ώστε να συμπεριλάβει και άλλες σαφώς προσδιορισμένες, καθαρές ουσίες που έχουν αποδειχθεί επιστημονικά ως ακίνδυνες και που σήμερα αντιμετωπίζονται ως απόβλητα.

2.10. Η ΟΚΕ φρονεί ότι οι οικονομικές αξιολογήσεις που περιέχονται στην αιτιολογική έκθεση της πρότασης θα έπρεπε να αποτελέσουν αντικείμενο βαθύτερης και διεξοδικότερης ανάλυσης, διότι έχουν επισύρει και επισύρουν ακόμη έντονες επικρίσεις από μεγάλο μέρος των ερωτηθέντων οργανισμών, οι οποίοι προσάπτουν στην πρόταση ότι είναι αρνητική για την ανταγωνιστικότητα της κοινοτικής οικονομίας.

2.11. Η ΟΚΕ διατηρεί, επίσης, ορισμένες επιφυλάξεις όσον αφορά τον όρο «νέες εγκαταστάσεις», ο οποίος χρησιμοποιείται συχνά στην παρούσα πρόταση. Η ΟΚΕ θα προτιμούσε να προσδιορισθεί σαφώς στον ορισμό των εννοιών του άρθρου 2 ότι οι νέες εγκαταστάσεις είναι εκείνες στις οποίες χορηγήθηκε άδεια λειτουργίας μεταξύ της 1ης Ιουλίου 1987 και της έναρξης ισχύος της νέας οδηγίας (για να μην μεταβληθεί αισθητά το ισχύον κείμενο) και ότι εγκαταστάσεις δεύτερης γενιάς είναι εκείνες στις οποίες θα χορηγηθεί άδεια λειτουργίας από την 1η Ιανουαρίου 2000 και εξής. Αυτό θα διευκόλυνε την κατανόηση της οδηγίας - και ιδίως των παραρτημάτων της - όπως αναθεωρείται με την παρούσα πρόταση.

2.12. Η ΟΚΕ θέλει να ζητήσει από την Επιτροπή να εκπονήσει επειγόντως μια ειδική μελέτη σχετικά με τον αντίκτυπο αυτής της αναθεώρησης στις εξόχως απόκεντρες περιφέρειες, όπου οι γεωγραφικές και ατμοσφαιρικές συνθήκες έχουν ορισμένες ιδιαίτερες επιδράσεις, προκειμένου να εξετάσει τη δυνατότητα εξαίρεσής τους από ορισμένες από τις υφιστάμενες προτάσεις.

2.13. Η ΟΚΕ έχει επίσης σοβαρές αμφιβολίες σχετικά με την πρακτική δυνατότητα εφαρμογής αυτής της νέας πρότασης στις υποψήφιες για ένταξη στην ΕΕ χώρες. Συγκεκριμένα, η ΟΚΕ θα συμφωνούσε με την καθιέρωση κατάλληλης μεταβατικής περιόδου για την πλήρη συμμόρφωση με την πρόταση, όπως είχε πρόσφατα την ευκαιρία να επισημάνει.

2.14. Τέλος, δεδομένης της οικονομικής και στρατηγικής σημασίας της παρούσας πρότασης και της πολυπλοκότητας των αλλαγών που εισάγει, η ΟΚΕ θα θεωρούσε απαραίτητη την παρουσίαση μιας κωδικοποιημένης μορφής της αρχικής οδηγίας.

3. Ειδικές παρατηρήσεις

3.1. Να συμπεριληφθεί μια νέα αιτιολογική σκέψη 11α) με το εξής περιεχόμενο: «ότι, λόγω της ιδιαίτερης κατάστασης των εξόχως απόκεντρων περιφερειών της Κοινότητας συνιστάται η εκπόνηση ειδικών μελετών οι οποίες να αξιολογούν τον αντίκτυπο και την καταλληλότητα της παρούσας οδηγίας για τις εν λόγω περιφέρειες και να υποδεικνύουν την υιοθέτηση άλλων, εναλλακτικών μέτρων για την επίτευξη ισοδύναμων αποτελεσμάτων στην ποιότητα του αέρα».

3.2. Να συμπεριληφθεί στο άρθρο 2 ένας νέος ορισμός με το εξής περιεχόμενο: «Εγκαταστάσεις δεύτερης γενιάς»: οι εγκαταστάσεις για τις οποίες η άδεια έχει χορηγηθεί την 1η Ιανουαρίου 2000 ή μεταγενέστερα.

Βρυξέλλες, 27 Ιανουαρίου 1999.

Η Πρόεδρος της Οικονομικής και Κοινωνικής Επιτροπής

Beatrice RANGONI MACHIAVELLI

() ΕΕ C 300 της 29.9.1998, σ. 6.

() ΕΕ L 257 της 10.10.1996.

() ΕΕ L 296 της 21.11.1996.

() Βλ. σχετικά την ανακοίνωση της Επιτροπής περί της κοινοτικής στρατηγικής για την καταπολέμηση της όξινης βροχής [COM(97) 88 τελικό, 12.3.1997].

() ΕΕ C 355 της 21.11.1997.

ΠΑΡΑΡΤΗΜΑ στη γνωμοδότηση της Οικονομικής και Κοινωνικής Επιτροπής

Οι ακόλουθες τροπολογίες, οι οποίες έλαβαν περισσότερες από 25 % των ψήφων, απερρίφθησαν.

Σημεία 2.4 και 2.4.1

Να αντικατασταθούν από ένα νέο σημείο 2.4:

«Η ΟΚΕ εκφράζει την ικανοποίησή της για την πρωτοβουλία της Επιτροπής, να θεσπίσει μεταξύ άλλων νέα ενιαία ελάχιστα πρότυπα για τις εγκαταστάσεις υψηλής καύσης στην Κοινότητα με βάση το άρθρο 18 της οδηγίας σχετικά με την ολοκληρωμένη πρόληψη και τον έλεγχο της ρύπανσης (96/61/ΕΚ) (οδηγία IPPC). Η εναρμόνιση και η μεγαλύτερη σαφήνεια δημιουργούν ομοιόμορφες συνθήκες ανταγωνισμού.»

Αιτιολογία

Δεν υφίσταται καμία αντίφαση μεταξύ της οδηγίας σχετικά με την ολοκληρωμένη πρόληψη και τον έλεγχο της ρύπανσης (96/61/ΕΚ) (οδηγία IPPC) και της εξεταζόμενης πρότασης οδηγίας της Επιτροπής, παρά τα όσα διατείνεται ο εισηγητής. Εάν ακολουθήσει κανείς την επιχειρηματολογία του εισηγητή, καταλήγει λογικά στο συμπέρασμα ότι πρέπει να απορριφθεί εξ ολοκλήρου θεμελίων η πρόταση της Επιτροπής. Σύμφωνα με το άρθρο 18 της οδηγίας 96/61/ΕΚ (οδηγία IPPC), υπάρχει η δυνατότητα, όπου κρίνεται απαραίτητο, να θεσπίζονται εναρμονισμένα ελάχιστα πρότυπα. Εάν γίνεται αποδεκτή σε γενικές γραμμές η πρόταση, τότε το σημείο 2.4 δεν έχει κανένα νόημα.

Αποτέλεσμα της ψηφοφορίας

Ψήφοι υπέρ: 56, ψήφοι κατά: 58, αποχές 18.

Σημείο 2.5

Το εν λόγω σημείο αντικαθίσταται από το παρακάτω:

«Η ΟΚΕ λαμβάνει γνώση του γεγονότος ότι οι ήδη υπάρχουσες εγκαταστάσεις δεν εμπίπτουν στις διατάξεις της παρούσας οδηγίας. Εντούτοις, διαπιστώνει ότι για την επίτευξη μεγαλύτερων περιορισμών των εκπομπών απαιτείται η συνεκτίμηση και των ήδη υπαρχουσών εγκαταστάσεων.»

Αιτιολογία

Με τη μεταφορά στις εθνικές νομοθεσίες του παρόντος σχεδίου οδηγίας, προβλέπεται ότι μέχρι το 2010 θα έχουν περιορισθεί οι εκπομπές SO2 και NOx από τις μεγάλες εγκαταστάσεις καύσης σε 3 % και 6 % αντίστοιχα. Αιτία: η μη συνεκτίμηση των ήδη υπαρχουσών εγκαταστάσεων. Σε περίπτωση που οι προτεινόμενες οριακές τιμές εκπομπών των μεγάλων εγκαταστάσεων καύσης εφαρμοσθούν και στις ήδη υπάρχουσες εγκαταστάσεις, τότε οι εκπομπές SO2 θα περιορισθούν κατά 78 %, ενώ οι εκπομπές NOx θα περιορισθούν κατά 40 %. Εάν η ΕΕ έχει την πρόθεση η μείωση των ρύπων να φθάσει τα επίπεδα των NOx και SO2, επειδή, μεταξύ άλλων, αυτοί είναι συνυπεύθυνοι για την οξίνιση [βλ. στρατηγική της ΕΕ για την οξίνιση - έγγραφο της Επιτροπής COM(97) 88 τελ.], θα πρέπει να ληφθεί υπόψη ότι η προτεινόμενη οδηγία θα έχει εξαιρετικά περιορισμένη συμβολή σ' αυτό. Εάν η ΟΚΕ αποδίδει υψηλή προτεραιότητα στην προστασία του περιβάλλοντος, τότε δεν θα πρέπει να εμφανίζεται τουλάχιστον «ικανοποιημένη» με το γεγονός ότι οι εκπομπές δεν θα περιορισθούν στις ήδη υπάρχουσες εγκαταστάσεις.

Αποτέλεσμα της ψηφοφορίας

Ψήφοι υπέρ: 54, ψήφοι κατά: 72, αποχές 7.

Σημείο 2.8 (συμπεριλαμβανομένων των 2.8.1, 2.8.2 και 2.8.3)

Το εν λόγω σημείο διαγράφεται χωρίς να αντικατασταθεί.

Αιτιολογία

Η περιγραφόμενη από τον εισηγητή στο σημείο 2.8.1 αντίφαση δεν υφίσταται. Η οδηγία IPPC δεν αναφέρεται σε οριακές τιμές, αλλά περιλαμβάνει την ελαστική διατύπωση «best available technology».

Δεν είναι αληθές ότι τα προβλεπόμενα επίπεδα εκπομπών «επέσυραν τις έντονες επικρίσεις του συνόλου των τομέων παραγωγής ενέργειας», επειδή τα θεωρούν «δυσανάλογα προς τους επιδιωκόμενους στόχους και προς τα δεδομένα των οικονομικά διαθέσιμων τεχνολογιών». Η Επιτροπή είναι της γνώμης ότι οι εν λόγω οριακές τιμές μπορούν να τηρηθούν χωρίς προβλήματα από τις νέες εγκαταστάσεις.

Αποτέλεσμα της ψηφοφορίας

Ψήφοι υπέρ: 56, ψήφοι κατά: 65, αποχές 16.

Σημείο 2.10

Να διαγραφεί.

Αιτιολογία

Υπάρχει μεγάλη διάσταση μεταξύ των απόψεων του εισηγητή και της Επιτροπής όσον αφορά τις αντιδράσεις της βιομηχανίας (βλ. σελίδα 10 της πρότασης οδηγίας).

Αποτέλεσμα της ψηφοφορίας

Ψήφοι υπέρ: 54, ψήφοι κατά: 70, αποχές 10.

Σημείο 2.14

Διαγράφεται.

Αιτιολογία

Η αρχή της ασφάλειας του εφοδιασμού που αποτελεί τη βάση της πολιτικής για την προστασία του περιβάλλοντος της ΕΕ πρέπει να ισχύει ισότιμα σε όλους τους τομείς.

Αποτέλεσμα της ψηφοφορίας

Ψήφοι υπέρ: 49, ψήφοι κατά: 69, αποχές 14.